TEŽAVE IN REŠITVE NA PODROČJU SPLETNEGA IZVAJANJA PREDAVANJ IN VAJ

## Profesorji niso vešči v uporabi spletnih orodij

V okviru projekta Prava smer pripravljamo različna priporočila v zvezi s študijem na daljavo, ki so namenjena tako študentom kot profesorjem. Gradivo vključuje tudi **vodnike za uporabo spletnih programov**, ki se nahajajo na društveni spletni strani pod [Prilagoditve spletnih predavanj](https://www.dsis-drustvo.si/podpora-visokosolskim-uciteljem/prilagoditve-spletnih-predavanj/) in [Študij na daljavo – gradivo za študente](https://www.dsis-drustvo.si/status-studenta-s-posebnimi-potrebami-invalida/studij-na-daljavo/).

## Kaj če profesorji študentom ne posredujejo gradiv, ki jih uporabljajo na predavanjih?

**Opomnik za profesorje:**

* Nekateri študenti zaradi ovir, s katerimi se srečujejo, ne uspejo ustvarjati zapiskov med predavanji, iz zapiskov sošolcev pa se težje znajdejo oz. so zanje nedostopni. Vzrok za to je lahko okvara vida, disleksija, slabša koncentracija zaradi primanjkljajev na posameznih področjih učenja itd.
* Študenti, ki si ne uspejo sami pripraviti zapiskov, ne smejo biti odvisni le od dobre volje oz. podpore sošolcev. Nujno jim je omogočiti pravočasen dostop do kvalitetnega gradiva, da ga po potrebi pretvorijo v lažje berljivo obliko ter uporabijo za predhodno pripravo na predavanja/vaje in učinkovit študij posameznega predmeta.

**Priporočilo študentom:**

* Kljub temu, da imajo posamezni profesorji tak način dela, da ne posredujejo določenih gradiv oz. pričakujejo, da si bodo študenti med predavanji sami uredili zapiske, imate **študenti s statusom posebnih potreb pravico, da kljub temu prejmete omenjena gradiva**. Status vam omogoča podporo pri usvajanju študijskih vsebin, kar vključuje tudi podporo z dostopnim študijskim gradivom, ki ga lahko študent s statusom v skladu z lastnimi potrebami pretvori, preoblikuje in uporabi pri študiju. V ta namen brez pomislekov **kontaktirajte** posameznega profesorja, **opozorite na svoje težave** pri študiju.
* V kolikor posamezen **profesor ne pokaže posluha** za vašo prošnjo, se obrnite na profesorja tutorja, ki je zadolžen za študente s posebnimi potrebami na vašem oddelku oz. vaši fakulteti. Na nekaterih fakultetah so za študente s posebnimi potrebami zadolženi strokovni delavci - koordinatorji, ki sicer niso pedagoški delavci, vendar pa skrbijo za to, da profesorji upoštevajo prilagoditve, ki posameznim študentom pripadajo v skladu s statusom oz. odločbo študijske komisije.

S profesorjem tutorjem oz. pooblaščenim strokovnim delavcem fakultete se posvetujte glede težav, s katerimi se soočate in po potrebi razmislite o **vlogi za** **odobritev dodatnih prilagoditev** pri študiju.

## Profesorji ne ažurirajo študijskega gradiva, ki je objavljeno na spletu

**Priporočilo študentom:**

* pokažite samoiniciativnost in profesorje sproti opozarjajte na odstopanja, ki negativno vplivajo na učinkovitost spremljanja predavanj.
* v kolikor ne boste dosegli želenega rezultata, Društvo študentov invalidov Slovenije obvestite o težavi, s katero se soočate. Pri vaših prizadevanjih vas bomo podprli s tem, da bodo profesorji tudi z naše strani opozorjeni na pomen ažurno urejenega študijskega gradiva, objavljenega na spletu.

## Profesorji predavajo monotono

Kot ste lahko opazili, se načini izvajanja predavanj med profesorji zelo razlikujejo. Tako je bilo že v času običajnega izvajanja študijskega procesa, s prehodom na digitalni študij, pa so se te razlike zaradi uporabe tehnologije lahko še poglobile. Žal nismo vsi rojeni govorci, si pa lahko kljub temu prizadevamo k izboljšavam.

**Priporočilo profesorjem:**

* V okviru priporočil, ki smo jih poslali visokošolskim učiteljem vseh visokošolskih institucij v Sloveniji, smo že opozarjali na pomen **vzpostavljanja »očesnega« kontakta** s študenti ter s tem doseganja učinka na večjo osredotočenost študentov pri sprejemanj podajane snovi.
* Poleg očesnega kontakta, ki je sicer pomemben del vzpostavljanja odnosa med predavateljem in slušatelji ob izvajanju dogodkov v živo, je druga pomembna sestavina kvalitetnega predavanja tudi **učinkovita uporaba glasu**. Predavanje z monotonim govorom brez poudarkov in odtenkov, ki nakazujejo predavateljevo angažiranost pri izvajanju predavanja, slabo vpliva na osredotočenost študentov. Slednje ima še toliko slabši vpliv na študente, ki se zaradi specifičnih učnih primanjkljajev že tako ali tako soočajo s težavami pri ohranjanju koncentracije. S tega vidika mora pri izvajanju predavanj preko spleta predavatelj posvetiti dodatno pozornost uporabi svojega glasu in vzpostavljanju stika s študenti.

## Problematika količine in razumevanja učne snovi, ki je predstavljena na predavanju

**Priporočilo za profesorje:**

Študenti se med spletnim predavanjem med drugim lahko soočajo z naslednjima težavama:

* Profesorji na enem predavanju predstavijo preveliko količino snovi.
* Na predavanju ni časa, da bi študenti dobili odgovore na vprašanja glede področij, ki jih ne razumejo.

Dejstvo je, da je čas koncentracije, ki jo lahko ohranjamo ob spremljanju dogodkov preko zaslona, krajši, kot v živo. Posledično to pomeni, da so potrebne daljše pavze med posameznimi predavanji, medtem ko so predavanja po količini snovi na časovno enoto bolj zgoščena. Dodatno zaradi odsotnosti osebnega kontakta (odsotnosti očesnega kontakta) visokošolski učitelji veliko težje zaznajo znake nerazumevanja predavane snovi, kar tudi zmanjša realizacijo neposrednih konzultacij med predavanjem. Vse poteka veliko bolj mehansko, ker je pač nemogoče istočasno vzpostavljati komunikacijo s številnimi študenti.

Zaradi zgoraj navedenih primanjkljajev v pedagoškem procesu bi bilo nujno potrebno **snemanje predavanj**. To bi študentom omogočilo vnovični ogled, ogled po kosih oz. večkratni ogled, kar bi gotovo pripomoglo k odpravi določenih nejasnosti v razumevanju podane učne snovi.

V kolikor določenega dela snovi ne bi razumeli le posamezni študenti, bi se to lahko reševalo z **individualnimi konzultacijami** s strani profesorja, asistenta ali študenta tutorja.

Če bi bilo nerazumevanje splošno, bi bilo smiselno, da bi bil profesor na to opozorjen in bi posamezen del predavanja **ponovno obrazložil celotnemu letniku**.

## Kaj če se študent ne uspe udeležiti predavanja, ob ogledu posnetka pa se pojavijo nejasnosti v razumevanju snovi?

**Priporočilo študentom:**

* Če je le mogoče, si predavanja oglejte **v živo**. Posnetek predavanja naj bo le **dodatna podpora** z namenom ponovnega ogleda posameznih delov predavanja. Ko predavanje poteka v živo, imate namreč možnost, da na profesorja naslovite vprašanja ustno ali preko pisnega sporočila. Profesor naj bi na zastavljena vprašanja, ki se tičejo aktualne učne snovi, odgovoril v sklopu obstoječega predavanja, ali najkasneje na začetku naslednjega. Kar je zelo pomembno, je dejstvo, da z zastavljenimi vprašanji profesorja že med samim predavanjem opozarjate na nejasnosti glede obravnave določenih delov učne snovi ter tako sproti vplivate na potek in učinek predavanja.
* V kolikor prisostvovanje predavanju in ponovni ogled posnetka še vedno ne zadostuje:
* naslovite vprašanje na profesorja v okviru govorilnih ur,
* naslovite vprašanje na asistenta na vajah,
* po pomoč obrnite na predmetnega tutorja.

**Za zaključek:**

Nihče ne ve, da določene snovi ne razumete ali imate druge težave pri študiju, če tega ne izrazite, zato vas spodbujamo k čim večji **samoiniciativnosti** pri zagovarjanju svojih študijskih problemov. V kolikor kljub temu ne bo želenega uspeha, se lahko obrnete na:

* profesorja tutorja (za študente s posebnimi potrebami)
* študenta tutorja (predmetnega ali za študente s posebnimi potrebami)
* Društvo študentov invalidov Slovenije

Po najboljših močeh se bomo potrudili, da vam pomagamo.